[bookmark: _GoBack]На основу члана 26. ст. 5, 6. и 7. и члана 28. став 2. Закона о јавном дугу („Службени гласник РС”, бр. 61/05, 107/09, 78/11, 68/15, 95/18, 91/19 и 149/20) и члана 43. став 1. Закона о Влади („Службени гласник РС”, бр. 55/05, 71/05 – исправка, 101/07, 65/08, 16/11, 68/12 – УС, 72/12, 7/14 – УС, 44/14 и 30/18 – др. закон), на предлог Министарства финансија,
Влада доноси
ОДЛУКУ
о клирингу и салдирању дугорочних државних хартија од вредности преко страног правног лица
1. У случајевима када је то појединачним актом о емисији предвиђено, послове клиринга и салдирања примарног и секундарног трговања дугорочним државним хартијама од вредности може обављати страно правно лице са којим је Република Србија закључила уговор.
2. По извршеној примарној продаји, дугорочним државним хартијама од вредности може се трговати на секундарном тржишту у складу са правилима тржишта на којем се трговање обавља.
3. Када се клиринг и салдирање врши преко страног правног лица, дугорочне државне хартије од вредности емитоване у примарној емисији преносе се на номиновани рачун страног правног лица, отворен код Централног регистра, депоа и клиринга хартија од вредности (у даљем тексту: ЦРХОВ).
4. ЦРХОВ обавља послове регистра, агента емисије, агента плаћања, корпоративног агента издаваоца – Републике Србије и може обављати послове депозитара инвеститора чије рачуне финансијских инструмената води у свом систему, када се клиринг и салдирање врши преко страног правног лица.  
5. Целокупну емисију, раније емитованих, а недоспелих дугорочних државних хартија од вредности ISIN ознака RSMFRSD55940, RSMFRSD58761, RSMFRSD34101, RSMFRSD91606 и RSMFRSD86176, ЦРХOВ преноси на номиновани рачун страног правног лица – Euroclear Bank SA/NV, отвореног код ЦРХОВ. 
6. Euroclear Bank SA/NV обавља послове централног депозитара Републике Србије за емитоване дугорочне државне хартије од вредности које су пренете на номиновани рачун Euroclear Bank SA/NV, отворен код ЦРХОВ.
7. Ова одлука ступа на снагу наредног дана од дана објављивања у „Службеном гласнику Републике Србије”, а примењује се од 1. септембра 2026. године.

